Broj: 711-I-2119-Pp-198/23-04-23

Zagreb, 27. rujna 2023.

**TOMISLAV TOMAŠEVIĆ**

**gradonačelnik Grada Zagreba**

**Predmet: TOMISLAV TOMAŠEVIĆ, gradonačelnik Grada Zagreba**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 27. rujna 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je dana 9. kolovoza 2023. na temelju neanonimne prijave otvorilo predmet protiv obveznika Tomislava Tomaševića, gradonačelnika Grada Zagreba, koji se vodi pod brojem P-198/23. U prijavi se navodi da imenovani obveznik nije raskinuo koaliciju sa Socijaldemokratskom partijom Hrvatske po saznanju da je Joško Klisović, predsjednik Gradske skupštine Grada Zagreba, zaposlen u trgovačkom društvu Delta-Oil International d.o.o.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici, obveznici u smislu odredbi navedenog Zakona.

Člankom 3. ZSSI-a nije propisano da su članovi predstavničkih tijela jedinica lokalne i područne (regionalne) samouprave obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Tomislav Tomašević obnašao dužnost zastupnika u Hrvatskom saboru u razdoblju od 22. srpnja 2020. do 4. lipnja 2021. te da trenutno obnaša dužnost gradonačelnika Grada Zagreba počevši od 4. lipnja 2021.

Nadalje, uvidom u Registar obveznika utvrđeno je da je Joško Klisović obnašao dužnost zamjenika ministra vanjskih i europskih poslova u razdoblju od 1. siječnja 2012. do 21. siječnja 2016. kao i da je obnašao dužnost zastupnika u Hrvatskom saboru od 30. siječnja 2016. do 22. srpnja 2020.

Uvidom u podatke sudskog registra Trgovačkog suda u Zagrebu utvrđeno je da je jedini član trgovačkog društva Delta-Oil International d.o.o. fizička osoba.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 41. stavkom 5. ZSSI-a propisano je da Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obavljanja dužnosti.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 4. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Povjerenstvo nastavno na sve navedeno prvenstveno napominje da članovi predstavničkih tijela jedinica lokalne i područne (regionalne) samouprave nisu obveznici u smislu odredbi ZSSI-a, niti njihovo postupanje suprotno odredbama toga Zakona može predstavljati povod za postupak u kojem bi Povjerenstvo utvrđivalo postojanje povrede istoga Zakona.

Sukladno navedenom, Povjerenstvo utvrđuje da Joško Klisović, predsjednik Gradske skupštine Grada Zagreba, po osnovi obnašanja navedene dužnosti nije obveznik ZSSI-a.

Nadalje, kako je od prestanka obnašanja dužnosti zastupnika u Hrvatskom saboru Joška Klisovića proteklo više od tri godine (računajući od 22. srpnja 2020.), Povjerenstvo utvrđuje da primjenom članka 41. stavka 5. ZSSI-a isto nije niti ovlašteno pokrenuti postupak protiv navedenog.

U odnosu na okolnosti iz prijave prema kojima obveznik Tomislav Tomašević, gradonačelnik Grada Zagreba, nije raskinuo koaliciju sa Socijaldemokratskom partijom Hrvatske po saznanju da je Joško Klisović, predsjednik Gradske skupštine Grada Zagreba, zaposlen u trgovačkom društvu Delta-Oil International d.o.o., Povjerentvo napominje da politička povezanost nije takva vrsta osobnog odnosa koja bi se samostalno mogla promatrati u kontekstu ZSSI-a bez prethodnog utvrđenja odnosa neke druge interesne povezanosti ili osobne bliskosti, tj. ista nije dovoljna da bi se moglo utvrditi da su osobe koje su politički povezane interesno povezane u smislu članka 4. stavka 5. ZSSI-a.

Osim navedenog, Povjerenstvo napominje da spomenute okolnosti ne ukazuju da je Tomislav Tomašević, gradonačelnik Grada Zagreba, povrijedio koju od odredbi ZSSI-a slijedom čega ističe kako protiv istog obveznika nije utvrdilo postojanje pretpostavki za vođenje postupka pred Povjerenstvom.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Tomislav Tomašević, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obvezniku
4. Pismohrana